अलीगढ मीडिया ब्यूरो,अलीगढ: उ0 प्र0 विधान परिषद की खाद्य पदार्थो में मिलावट एवं नकली दवाओं के प्रचलन से जन जीवन की स्वास्थ्य समस्याओं पर रोकथाम सम्बन्धी जांच समिति ने आज यहां सर्किट हाउस में वरिष्ठ एवं विभागीय अधिकारियों के साथ 18 बिन्दुओं पर चर्चा करते हुए रोकथाम हेतु छापेमारी की संख्या में वृद्धि करने के निर्देश दिये। समिति के अध्यक्ष मा0 ओम प्रकाश शर्मा ने बैठक में खाद्य सुरक्षा एवं औषधि प्रशासन विभाग द्वारा प्रस्तुत अपूर्ण रिपोर्ट पर असंतोष व्यक्त करते हुए कहा कि रिपोर्ट का सम्पूर्ण विवरण हिन्दी भाषा में 15 दिन के अन्दर समिति को उपलब्ध करा दिया जाए। उन्होंने कहा कि जांच में जिन खाद्य पदार्थो के नमूनों को हानिकारक बताया गया है उसकी विस्तृत रिपोर्ट को एक सप्ताह में समिति को उपलब्ध कराने के निर्देश जिला खाद्य एवं रक्षा अधिकारी को दिये।